ส่วนที่ 1

ข้อมูลสรุป (Executive Summary)

บริษัท ศูนย์บริการเหล็กสยาม จำกัด (มหาชน) ประกอบธุรกิจผลิตชิ้นส่วนเหล็กขั้นต้น และชิ้นส่วน
วัสดุก่อสร้าง โดยเป็นบริษัทในกลุ่มสยามสตีล (Siam Steel Group)
ก่อตั้งขึ้นโดยการร่วมทุนระหว่างไทยและญี่ปุ่น เมื่อวันที่ 30 กันยายน
2528โดยมีวัตถุประสงค์เพื่อดำเนินการแปรรูปและผลิตชิ้นส่วนโลหะขั้นต้น เพื่อใช้ในอุตสาหกรรมต่าง
ๆ อาทิ อุตสาหกรรมก่อสร้าง ยานยนต์ เครื่องใช้ไฟฟ้า-อิเล็กโทรนิกส์ เฟอร์นิเจอร์
และอุตสาหกรรมอื่น ๆ

บริษัทฯ มีผลิตภัณฑ์หลักที่สามารถแบ่งได้ ดังนี้

-   ชิ้นส่วนเหล็กที่ใช้ในอุตสาหกรรมการผลิต แบ่งเป็น

1.  การตัดเหล็กเพื่อจำหน่าย

2.  การบริการรับจ้างตัดเหล็ก

-   ชิ้นส่วนวัสดุก่อสร้าง

-   ผลิตภัณฑ์ปั๊มขึ้นรูปโลหะ และผลิตภัณฑ์อื่น ๆ

บริษัทฯ มีลูกค้าหลักคือ ผู้ประกอบการในอุตสาหกรรมต่าง ๆ
การให้ความสำคัญในด้านการบริการสินค้าที่มีคุณภาพดี และส่งของทันเวลาตามที่ลูกค้าต้องการ
จึงเป็นนโยบายของบริษัทฯ ที่ว่า “สร้างความพึงพอใจ เอาใจใส่คุณภาพ มุ่งมั่นพัฒนาองค์กร”
ซึ่งบริษัทฯ ได้รับการรับรองระบบคุณภาพ ISO 9001 : 2000 เลขที่ 04100 01294 เมื่อวันที่ 25
พฤศจิกายน 2545 และ ISO 14001 : 1996 เลขที่ 04104 2000 1294 E5 เมื่อวันที่ 9
กรกฎาคม 2547 จาก RWTÜV (Thailand) Limited ทั้งโรงงานที่จังหวัดสมุทรปราการ
และโรงงานที่จังหวัดระยอง

ปัจจุบันบริษัทฯ มีทุนจดทะเบียนและชำระแล้วจำนวน 480 ล้านบาท และมีกำลังการผลิตรวมประมาณ
600,000 ตันต่อปี โดยมีโรงงานอยู่ 3 แห่งคือ

สำนักงานใหญ่ เลขที่ 51/3 หมู่ 2 ถนนปู่เจ้าสมิงพราย ตำบลบางหญ้าแพรก อำเภอพระประแดง

  จังหวัดสมุทรปราการ 10130

โรงงานแห่งที่ 2 เลขที่ 51/11 หมู่ 3 ถนนปู่เจ้าสมิงพราย ตำบลบางหญ้าแพรก
อำเภอพระประแดง

จังหวัดสมุทรปราการ 10130

โรงงานแห่งที่ 3 เลขที่ 60/6 หมู่ 3 ตำบลมาบยางพร อำเภอปลวกแดง จังหวัดระยอง 21140

  ซึ่งได้รับการส่งเสริมการลงทุนจาก BOI

บริษัท ศูนย์บริการเหล็กสยาม จำกัด (มหาชน)
มีประสบการณ์ในธุรกิจผลิตภัณฑ์ชิ้นส่วนเหล็กมานานกว่า 21 ปี ใช้วัตถุดิบทั้งจากในประเทศ
และนำเข้าจากต่างประเทศ บริษัทฯ
มีผลิตภัณฑ์หลายประเภทที่มีคุณภาพและมาตรฐานเทียบเท่ามาตรฐานอุตสาหกรรม (มอก.)
ของกระทรวงอุตสาหกรรม, Japanese Industrial Standard of Japan (JIS),
Underwriter Laboratories Inc. of USA (UL), และ British Standard of
England (BS) ผลิตภัณฑ์หลักของบริษัทฯ ได้แก่ ผลิตภัณฑ์ชิ้นส่วนเหล็กที่ใช้ในอุตสาหกรรม
ผลิตภัณฑ์ชิ้นส่วนวัสดุก่อสร้าง ผลิตภัณฑ์ปั๊มขึ้นรูปโลหะ และผลิตภัณฑ์อื่น ๆ

การประกอบธุรกิจในอุตสาหกรรมนี้อาจมีปัจจัยที่ก่อให้เกิดความเสี่ยงต่อการดำเนินธุรกิจ เช่น
ความเสี่ยงด้านการเงิน ความเสี่ยงจากการซื้อสินค้าผ่านผู้ถือหุ้นรายใหญ่
และความเสี่ยงจากการให้เครดิตลูกค้า เป็นต้น ดังรายละเอียดเปิดเผยไว้ในหัวข้อ
“ปัจจัยความเสี่ยง”

ในรอบปี 2549 บริษัทฯ ได้ลงทุนในบริษัท สยามสตีลเวียดนาม จำกัด
ในประเทศสาธารณรัฐสังคมนิยมเวียดนาม โดยบริษัทฯ ลงทุน 630,000 เหรียญสหรัฐ และบริษัท
โอกายา แอนด์ คอมปานี จำกัด ลงทุน 70,000 เหรียญสหรัฐ คิดเป็นร้อยละ 90 และ 10
ของทุนจดทะเบียนตามลำดับ การลงทุนดังกล่าวบริษัทฯ
มีวัตถุประสงค์ที่จะขยายธุรกิจในประเทศเวียดนาม โดยเฉพาะด้านชิ้นส่วนวัสดุก่อสร้าง (Metal
Sheet) และบริษัทฯ ได้จัดทำงบการเงินรวม
เพื่อรวมผลการดำเนินงานของบริษัทย่อยดังกล่าวเป็นครั้งแรก

สำหรับผลการดำเนินงานในรอบปี 2549 บริษัทฯ มียอดขายลดลงคิดเป็นร้อยละ 4.60
และมีผลกำไรสุทธิเพิ่มขึ้นคิดเป็นร้อยละ 5.91 เมื่อเทียบกับปี 2548
ในส่วนของสินทรัพย์และหนี้สินนั้น บริษัทฯ
ได้มีการปรับปรุงมูลค่าสินค้าคงเหลือให้เป็นมูลค่าที่คาดว่าจะสามารถขายได้
และได้มีการตั้งค่าเผื่อหนี้สงสัยจะสูญ โดยวิเคราะห์จากประวัติการชำระ การติดตามทวงถาม
ผลของคดี (กรณีที่มีการฟ้องร้อง) ทำให้ลูกหนี้การค้าสุทธิ มีคุณภาพใกล้เคียงกับที่บริษัทฯ
คาดว่าจะสามารถเรียกเก็บเงินได้ และผลจากการที่บริษัทฯ มีกำไรสุทธิเพิ่มขึ้น
มียอดลูกหนี้การค้าสุทธิ และสินค้าคงเหลือสุทธิลดลง
ทำให้ยอดเงินกู้ยืมคงเหลือรวมทุกประเภทของบริษัทฯ ในปี 2549 ลดลง 681 ล้านบาท
เมื่อเทียบกับปี 2548